BG Официален вестник на Европейския съюз C 180/17

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

2013/C 180/10

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (2)

„PEMBROKESHIRE EARLIES“/„PEMBROKESHIRE EARLY POTATOES“

ЕО №: GB-PGI-0005-01087-29.01.2013

ЗГУ ( X ) ЗНП ( )

1. Наименование

„Pembrokeshire Earlies“/„Pembrokeshire Early Potatoes“

2. Държава-членка или трета държава

Обединено кралство

3. Описание на земеделския продукт или храна

3.1. Вид продукт

Клас 1.6. Плодове, зеленчуци и зърнени култури, пресни или преработени.

3.2. Описание на продукта, за който се отнася наименованието от точка 1

„Pembrokeshire Earlies/Pembrokeshire Early Potatoes“ е името, с което се наричат недостигналите зрялост картофи от вида Solanum tuberosum от семейство Solanaceae. Те трябва да бъдат засадени, отгледани и прибрани в определения район — графство Pembrokeshire в Западен Уелс.

Картофите са дребни по размер (диаметър 15—70 mm), с кръгла или овална форма, мека кожица и отличителен силен, свеж, землист, наподобяващ ядки вкус и аромат. Те имат гладка консистенция и бяло до бледожълто оцветяване, което е равномерно в цялата месеста част. Посадъчните клубени се садят всяка година от средата на февруари (но могат да се садят още от края на януари по крайбрежието, където няма мразове), а реколтата се прибира от началото на май до края на юли. Това се прави много по-рано, отколкото в други части на Уелс, тъй като по-топлият климат и плодородните, лесно обработваеми и отцедливи почви в определения район способстват за по-малкия риск от измръзване, отколкото в други части във вътрешността на Уелс.

Уникалните качества на „Pembrokeshire Earlies/Pembrokeshire Early Potatoes“ произтичат от мекия климат и специфичните почви на Pembrokeshire, които дават възможност картофите да се засаждат, отглеждат и прибират рано през годината. На краткия им вегетационен период и свежестта им се дължи техният свеж отличителен „землист“ вкус на ранни картофи.

Картофите се продават или в насипно състояние на килограм, или пакетирани в различни разфасовки, в зависимост от изискванията на клиента.

3.3. Суровини (само за преработени продукти)

—

3.4. Фураж (само за продукти от животински произход)

—

3.5. Специфични етапи на производство, които трябва да бъдат извършени в определения географски район

„Pembrokeshire Earlies/Pembrokeshire Early potatoes“ трябва да бъдат засадени, отгледани и прибрани в определения район.

3.6. Специфични правила за рязане, настъргване, опаковане и др.

—

3.7. Специфични правила за етикетиране

Етикетът трябва да включва обозначението „Pembrokeshire Early Potatoes“ или „Pembrokeshire Earlies“.

4. Кратко определение на географския район

Графство Pembrokeshire в Западен Уелс.

5. Връзка с географския район

5.1. Специфична характеристика на географския район

Графство Pembrokeshire се намира в най-западната точка на Уелс и е заобиколено от трите страни с море. Благоприятен фактор за Pembrokeshire е топлината, образувана от морето, което се затопля от Северноатлантическото течение Гълфстрийм. Гълфстрийм е топло течение, благодарение на което западното крайбрежие на Великобритания е по-топло от източното. Именно затоплящото влияние на морето и свързаният с него равномерен климат спомагат за по-ранното затопляне на почвите в Pembrokeshire и правят графството подходящо за производството на ранни картофи. Затоплящото влияние на климата свежда до минимум и риска от измръзване, което е изключително благоприятно за предотвратяване на щети по новопоникващите растения.

Почвата и климатът на определения район са в основата на репутацията на „Pembrokeshire Earlies/Pembrokeshire Early Potatoes“. Именно тези почвено-климатични условия дават възможност „Pembrokeshire Earlies/Pembrokeshire Early Potatoes“ да се отглеждат и прибират рано през годината. Вследствие на краткия и ранен вегетационен сезон се получават дребни картофи със свеж, отличителен землист вкус и наподобяващ ядки аромат.

От геоложка гледна точка Pembrokeshire е изграден от много стари скални формации от докамбрийския, раннопалеозойския и къснопалеозойския период, образуващи специфични почви. В по-голямата си част „Pembrokeshire Earlies/Pembrokeshire Early Potatoes“ се отглеждат върху почви от червен пясъчник по крайбрежни склонове с южно изложение; тези почви са по естеството си плодородни, лесно обработваеми и отцедливи и се затоплят бързо през пролетта. Умереният климат на Pembrokeshire и плодородните почви обуславят вегетационен сезон със средна продължителност 9 месеца, който е по-дълъг и по-ранен, отколкото в други графства на Уелс. Земята е камениста и макар че по-едрите камъни може да са били отстранени, за да се намали до минимум увреждането на клубените, останалите по-дребни камъчета спомагат за затоплянето на почвата, като запазват топлината от полето през нощта.

5.2. Специфична характеристика на продукта

„Pembrokeshire Earlies/Pembrokeshire Early Potatoes“ се характеризират с отличителен външен вид и вкус, заради които са високо ценени. Репутацията и търсенето им се обуславят от факта, че те са най-ранните картофи, предлагани в Уелс, и имат отличителен външен вид, вкус и консистенция.

В процеса на подготовка на почвата по-дребните камъчета се оставят в земята, за да спомагат за затоплянето на почвата; когато температурата ѝ наближи 10 °C, почвата се бранува, за да се дораздроби и да стане колкото е възможно по-фина и отцедлива. Почвата се оформя на плитки бразди и картофите се садят ръчно или механизирано. С цел да се постигне по-бърз растеж семето се засажда на дълбочина около 75 mm, като под него трябва да има също толкова дебел слой почва. Тези плитки бразди дават възможност за по-бързо затопляне на почвата и по-бързо поникване. Малките размери на „Pembrokeshire Earlies/Pembrokeshire Early Potatoes“ по време на прибиране на реколтата налагат браздите да са плитки.

При изваждането им от почвата „Pembrokeshire Earlies/Pembrokeshire Early Potatoes“ са дребни по размер, тъй като реколтата се прибира, когато картофите са млади. Те имат отличителен свеж, силен, землист, наподобяващ ядки вкус и аромат. През първите две седмици след прибирането на реколтата кожицата на картофите е мека и нежна и изисква внимателно манипулиране. Картофите се прибират ръчно и се продават, без да се почистват от почвата, за да се намалят до минимум повредите по тях. По-късно през сезона кожицата на картофите заяква достатъчно, за да може да се приложи внимателно механизирано изваждане, но тъй като картофите са млади и нежни, механизираното прибиране трябва винаги да се извършва много внимателно.

„Pembrokeshire Earlies/Pembrokeshire Early Potatoes“ са добре утвърдени и широко признати от хранителната промишленост в Обединеното кралство и по целия свят. Като качествен продукт те се използват от много майстор-готвачи и ценители на добрата кухня и редовно присъстват в техните менюта като продукт с известно име. Много реномирани ресторантьори и предприятия от хранително-вкусовата промишленост са показали предпочитанието си към тези ранни картофи.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Репутацията и търсенето на „Pembrokeshire Earlies/Pembrokeshire Early Potatoes“ се обуславят от факта, че те са най-ранните картофи, предлагани в Уелс, и имат отличителен силен, свеж, землист, наподобяващ ядки вкус и аромат. Климатът на определения район и плодородните, лесно обработваеми, отцедливи и каменисти почви способстват за по-бързото затопляне на почвата, което осигурява на Pembrokeshire най-ранния и най-дълъг вегетационен сезон в Уелс. Това дава възможност „Pembrokeshire Earlies/Pembrokeshire Early Potatoes“ да се засаждат, отглеждат и прибират по-рано, отколкото на което и да е друго място във вътрешността на Уелс. Възможността за прибиране на реколтата от „Pembrokeshire Earlies/Pembrokeshire Early Potatoes“ на такъв ранен етап от развитието им придава на картофите органолептични свойства, които са качествено различни от тези на зрелите клубени.

Производителите на „Pembrokeshire Earlies/Pembrokeshire Early Potatoes“ имат вродени познания за местните характеристики и специфични умения, свързани с отглеждането на тези ранни картофи. Те са специфични за района и за тази култура, развивали са се в продължение на години и са предавани от поколение на поколение. Подготовката на почвата е важна, като дребните камъчета често биват оставяни в почвата, за да спомагат за затоплянето ѝ, а уменията и опитът на производителите са необходими, за да се определи на кой етап рътените картофи са оптимално развити за засаждане. Определянето на подходящото време за засаждане, така че да се получат максимални добиви, изисква „усет“ и разбиране на цяла съвкупност от фактори като състояние на почвата, температура на почвата и метеорологични условия. Освен това в началния етап на прибиране на реколтата от „Pembrokeshire Earlies/Pembrokeshire Early Potatoes“ картофите се вадят ръчно (не механизирано) и се продават, без да се почистват от почвата, за да се предпази меката кожица на картофа.

Историята на определения район е тясно свързана с отглеждането на ранни картофи и подчертава икономическото и културното значение на „Pembrokeshire Earlies/Pembrokeshire Early Potatoes“ за графство Pembrokeshire. В книгата си „The History and Social influence of the potato“ (Историята и социалното въздействие на картофите като култура) Redcliffe Salaman отбелязва, че отглеждането на картофи в Pembrokeshire е било широко разпространено още от 1776 г. През Втората световна война в Pembrokeshire са отглеждани значителни площи с картофи, като значението на отглеждането на „Pembrokeshire early potatoes“ в графството се е запазило през целия период на 50-те години на ХХ в. и продължава и до днес. През 80-те години на ХХ в. е създадена Pembrokeshire Potato Marketing Group (група за предлагане на пазара на картофите от Pembrokeshire), а през 1995 г. е изградена преработвателна инсталация, която понастоящем сортира и преработва „Pembrokeshire Earlies/Pembrokeshire Early Potatoes“ за различните видове пазарна реализация.

„Pembrokeshire Earlies/Pembrokeshire Early Potatoes“ се славят със своето качество и са добре утвърдени и широко признати от хранителната промишленост на местно равнище в Pembrokeshire, в Уелс, в Обединеното кралство и в чужбина. Като качествен продукт те се използват от много майстор-готвачи и ценители на добрата кухня и редовно присъстват в техните менюта като продукт с известно име в качеството си на регионален специалитет; въпреки че могат да се приготвят по много начини, най-популярният е просто варени пресни картофи с масло. Реномирани ресторантьори и предприятия от хранително-вкусовата промишленост са показали предпочитанието си към тези ранни картофи.

Owen Hall, майстор-готвач в хотел Wolfscastle, Pembrokeshire, Уелс

„… според мен неповторимият вкус на „Pembrokeshire Earlies“ се дължи на богатата почва в Pembrokeshire.“

През 2009 г. „Pembrokeshire Earlies/Pembrokeshire Early Potatoes“ са отличени с няколко награди в рамките на конкурса „Истинският вкус на Уелс“.

Препратка към публикуваната спецификация

(член 5, параграф 7 от Регламент (ЕО) № 510/2006 (3))

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) ОВ L 343, 14.12.2012 г., стр. 1.

(2) ОВ L 93, 31.3.2006 г., стр. 12. Заменен с Регламент (ЕС) № 1151/2012.

(3) Виж бележка под линия на стр. 2.